Ixef wis kraḍ: Tasleḍt tasentalant n wungal anect-a ara d-naf deg twalaft (tugna) i d-yessers deg tazwara n tjellabt uqbel ad yeddem yimeɣri adlis-a ad t-id-yejbed s wallen ad yerr lwelha-s ɣer-s, lɣumm-nni s umellal, ma d tawalaft yellan deg tlemmast, d tugna i d-yessenfalayen, i d-yesbaduyen ayen ara yilin ɣer sdat, d azamul s wazal-is, d tameṭṭut yelsan taqendurt d tamellalt, banen-d kra yifassen-is d yiḍarren-is, s ucebbub d yiselsa i tettwaɛqal d tameṭṭut ala weḥd-s deg yilel(lebḥer), igenni d aberkan leǧwayeh n tmeddit akken yeɣli (yeɣreb) yiṭij, igenni-nni iɛkes-d ɣef wudem n lebḥer amzun d tawalaft yeddukklen, amzun ur yebɛid ara ɣef yigenni, amzwakken d yiwen akk (igenni idel neɣ iɣumm lebḥer) s yiniten aneglan (i ten-icerken) d uzewwaɣ d uwraɣ i d-yekkan seg yiṭij mi yeɣli, ihi dɣa tameṭṭut-a tbedd deg tlemmast teḥbes, deg cceṭ kan, tebɣa ad ttkemmel abrid-is ɣer lebḥer ahat d aɣraq-nni teɣreq deg yiḥulfan-is d wayen i dtesɛedda d lbaṭel iɛeddan fell-as i d-yesɣeḍlen rrehba deg wul-is armi tefren lebḥer anda itettu umdan iɣeblan-is, qqaren-d ṣṣut n lemwaji, ttarran-d rruḥ i umdan, d ddwa n yiɣeblan, lemwaji-agi amzun d tiyitiwin neɣ d leǧruḥ i yas-iḍerrun yal tikkelt kkaten-tt-id am wakken i tt-tekkat ddunit s lahmum d teɛkemt tbubb deg wul-is, maca d tamdant iɛezzlen iman-is ɣef ddunit, d tin yextaren ad d-tili d tawḥidt deg umaḍal-a ameṣbaṭli, ad tterwel seg tmetti , ɣer lebḥer, anamek-is ɣer lebɣi-s, tettraǧu melmi ara d-tecreq tafat n yiṭij ara isekwen lǧerḥ-is, ara as-d-yerren tirga-s d tidet, anect-a yessebgan-d axemmem n tmeṭṭut neɣ n uwadem ara d-yilin, sdaxel, ɣef way-a yella wassaɣ gar uzwel d tugna-a d ugbur n udlis.